B. Bugár, podpredseda NR SR: (2002-05-21):
vládnom návrhu zákona o Slovenskom audiovizuálnom fonde a o zmene a doplnení zákona Národnej rady Slovenskej republiky č. 1/1996 Z. z. o audiovízii v znení neskorších predpisov. Musím sa už napiť. Vládny návrh zákona ste dostali ako tlač 1528, návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1746. Vládny návrh zákona uvedie pán minister školstva. Nech sa páči, máte slovo. P. Ponický, minister školstva SR: Ďakujem pekne. Vážený pán predsedajúci, vážené panie poslankyne, vážení páni poslanci. Návrh zákona predkladá vláda Slovenskej republiky v súlade s plánom svojich legislatívnych úloh a zároveň z dôvodu nevyhnutnosti zabezpečiť systémovú úpravu finančných zdrojov v slovenskej audiovizuálnej kultúre. Názov návrhu zákona bol zosúladený s terminológiou obsiahnutou v zákone č. 1/1996 Z. z. o audiovízii, ktorý je základným právnym predpisom pre oblasť kinematografie a audiovizuálnej kultúry v Slovenskej republike. Zároveň predkladaný návrh mení a dopĺňa zákon 1/1996 o audiovízii v niektorých ustanoveniach súvisiacich s aplikáciou navrhovaného právneho predpisu do praxe a s členstvom respektíve prístupovým procesom Slovenskej republiky do európskych štruktúr a ďalších medzinárodných organizácií v oblasti kinematografie a audiovízie. Predložený návrh zákona upravuje podmienky tvorby, výroby a šírenia kinematografických a audiovizuálnych diel, a to predovšetkým rozšírením finančných zdrojov určených na podporu a rozvoj audiovizuálnej kultúry a priemyslu v Slovenskej republike. Táto oblasť bola počas predchádzajúceho desaťročia bez základného finančného zdroja a ocitla sa v stave ohrozenia svojej ďalšej existencie. Prejavom toho je aj výrazné zníženie počtu nových slovenských filmov, rozpad siete kín a postupný zánik filmových profesií aj technológií. Filmové produkčné spoločnosti sa dostali do neúmernej závislosti na štátnom rozpočte, na televíznych vysielateľoch alebo na reklamnej a propagačnej činnosti. Tento stav je v priamom protiklade aj s požiadavkami a odporúčaniami Európskej únie a Rady Európy, ktoré zdôrazňujú nezávislé postavenie filmových produkčných spoločností ako jeden z nevyhnutných predpokladov stability a rozvoja celého audiovizuálneho prostredia a kultúry. Na základe predchádzajúcich analýz a porovnania alternatívnych riešení navrhuje ministerstvo kultúry zákonom zriadiť Slovenský audiovizuálny fond ako neštátny fond so samosprávnym princípom riadenia a kontroly prostredníctvom volených orgánov. Predložený návrh zákona definuje pravidlá používania majetku a finančných zdrojov fondu, upravuje kompetencie a konanie jednotlivých volených orgánov fondu, definuje spôsob hospodárenia fondu a kontrolu vytvárania aj používania zdrojov. Navrhovanou úpravou sa dosiahne zvýšenie finančných zdrojov pre tvorbu, výrobu a šírenie slovenských audiovizuálnych diel a to bez zvýšenia nárokov na štátny rozpočet a na majetok štátu. Navrhovanou právnou úpravou by nemalo dôjsť k nahradeniu doteraz existujúcich finančných zdrojov štátneho rozpočtu určených a používaných na podporu audiovizuálnej kultúry. Ako jeden z osobitných zdrojov príjmov Slovenského audiovizuálneho fondu navrhovalo ministerstvo kultúry aj časť z tých finančných zdrojov, ktoré získa Slovenská televízia podľa osobitného predpisu. V súčasnosti sa na pomenovanie týchto zdrojov používa zastaraný a možno nepresný termín koncesionárske poplatky. Slovenská televízia totiž aj ako vysielateľ televíznej programovej službe na základe zákona okrem iného povinná aj podporovať rozvoj pôvodnej audiovizuálnej tvorby a na tento účel používať svoje zákonom určené finančné zdroje. V súčasnosti s aktuálnou krízovou situáciou finančného, legislatívneho a organizačného zabezpečenia verejnoprávnej Slovenskej televízie vláda Slovenskej republiky rozhodla vypustiť z návrhu zákona o Slovenskom audiovizuálnom fonde ustanovenie, ktorým sa navrhovalo, aby jedným so zdrojom fondu bol aj príspevok Slovenskej televízie vo výške 3 % príjmov podľa osobitného predpisu. Z dôvodu zosúladenia navrhovanej právnej úpravy so zákonom 1/1996 Z. z. o audiovízii sa navrhuje doplniť tento zákon o ustanovenia, týkajúce sa uchovávania slovenských audiovizuálnych diel a registrácie audiovizuálnych diel šírených v Slovenskej republike. Návrh zákona pripravilo ministerstvo kultúry v spolupráci s príslušnými štátnymi a neštátnymi profesionálnymi organizáciami a združeniami. Vláda predložený návrh s pripomienkami schválila a predložila Národnej rade Slovenskej republiky na ďalšie konanie. Predložený návrh je nevyhnutným základom ďalšieho rozvoja slovenskej audiovizuálnej kultúry a priemyslu, a preto si pán minister Kňažko dovoľuje požiadať Národnú radu Slovenskej republiky, aby rozhodla o prerokovaní tohto návrhu v druhom čítaní. Ďakujem pekne.